Nõukogu otsus 2003/583/EÜ,

21. juuli 2003,

Euroopa Investeerimispanga teise, kolmanda, neljanda, viienda ja kuuenda EAFi raames Kongo Demokraatliku Vabariigis läbi viidud toimingute eest saadud rahaliste vahendite ümberjaotamine

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ning teiselt poolt Euroopa Ühenduse ja selle liikmesriikide vahel, mis allkirjastati 23. juunil 2000. aastal Cotonous, [1] edaspidi "partnerlusleping",

võttes arvesse nõukogus kokku tulnud liikmesriikide valitsuste esindajate 12. septembri 2000. aasta sisekokkulepet ühenduse abi rahastamise ja haldamise kohta vastavalt 23. juunil 2000. aastal Cotonous (Beninis) allkirjastatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelise partnerluslepingu finantsprotokollile ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa, eriti selle artikli 7 lõiget 1, [2]

võttes arvesse komisjoni ettepanekut, mis on koostatud kokkuleppel Euroopa Investeerimispangaga (EIP),

ning arvestades järgmist:

(1) 27. jaanuari 2003. aasta otsustes Kongo Demokraatliku Vabariigi kohta deklareeris nõukogu (üldasjad ja välissuhted), et see oli valmis abistama vabadele ja läbipaistvatele valimistele üleminekut Pretoria kokkuleppes sätestatud tähtaegadeks, ja kinnitas oma valmidust toetada üleminekut niipea, kui tema institutsioonid on kohal, projektidega, mis on kavandatud eriti elanikkonna abistamise, riiklike struktuuride tugevdamise, riigi majandusliku ülesehitustöö ning endiste võitlejate desarmeerimis-, demobiliseerimis-, taasintegreerimis-, repatrieerimis- ja ümberasumisprotsessi (DDRRR) toetuse edendamiseks.

(2) Kongo Demokraatlik Vabariik sai 25,7 miljoni euro suuruse vähendatud eraldise kaheksanda EAFi raames.

(3) Kongo Demokraatlikule Vabariigile üheksanda EAFi raames eraldatud rahalistest vahenditest ei piisa, et ühendus võiks katta nõukogu Euroopa Liidu nimel tehtud kohustuste kulud,

ON VASTU VÕTNUD KÄESOLEVA OTSUSE:

Artikkel 1

Komisjonile eraldatakse toetuse vormis 105 miljoni euro suurune lisaeraldis Kongo Demokraatlikus Vabariigis läbiviidavate toimingute rakendamiseks, et tagada riigi demokraatlik üleminek vabadele ja läbipaistvatele valimistele, tugevdada riigi struktuure, toetada riigi ülesehitamist ja luua endiste võitlejate demobiliseerimis- ja taasintegreerimisprogramm.

Artikkel 2

Artiklis 1 osutatud lisaeraldise summa moodustab ülemmäära.

Artikkel 3

Artiklis 1 osutatud lisaeraldist rahastatakse I [3] ja II [4] Yaondé konventsiooni alusel ning esimese, [5] teise [6] ja kolmanda [7] Lomé konventsiooni alusel antud riskikapitali ja erilaenudega seotud laenu teenindustasude kaudu, mida Kongo Demokraatlik Vabariik maksab Euroopa Investeerimispangale.

Artikkel 4

Liikmesriigid lubavad Euroopa Investeerimispangal üle kanda Kongo Demokraatlikult Vabariigilt saadud summad otse komisjoni nimel avatud arvele pärast seda, kui pank on neilt maha arvanud selliste toimingute eest võetavad tasud. Arvele kantud summadelt kogunev intress kapitaliseeritakse. Nelja aasta möödumisel arve avamisest see suletakse ja saldo tagastatakse Euroopa Investeerimispangale, kes maksab selle tagasi liikmesriikidele.

See menetlus on oma olemuselt erandlik ja ei või mingil juhul kujutada endast pretsedenti muude AKV riikide kasuks teostatavate toimingute suhtes.

Artikkel 5

Lisaeraldisest maksimaalselt 5 %, pärast seda, kui pank on sellelt maha arvanud selliste toimingute eest võetava tasu, on ette nähtud lisaeraldise haldamisest komisjonile tekkinud halduskulude katmiseks.

Artikkel 6

Komisjon käsutab Kongo Demokraatlikule Vabariigile lisaeraldise põhjal eraldatud finantsvahendeid, hallates neid keskselt üheksanda EAFi suhtes kohaldatava finantsmääruse artikli 14 kohaselt.

Artikkel 7

Artiklis 1 osutatud lisaeraldisest rahastamise otsuste tegemise kord on sätestatud sisekokkuleppe artiklites 24–27.

Artikkel 8

Komisjonil on lubatud heaks kiita lisaeraldiste jaotus vastavalt artiklis 1 osutatud toimingu liikidele pärast konsulteerimist EAFi komiteega, kes esitab oma arvamuse sisekokkuleppe artikli 27 kohaselt.

Komisjonil on lubatud heaks kiita eraldise teistsugune jaotus ilma eelnevalt EAFi komitee arvamust taotlemata, kui muutused ei ületa 20 % kogu lisaeraldisest.

Artikkel 9

Käesolev otsus jõustub selle avaldamise päeval.

Seda kohaldatakse sama ajavahemiku jooksul kui sisekokkulepet.

Artikkel 10

Käesolev otsus on adresseeritud liikmesriikidele.

Brüssel, 21. juuli 2003

Nõukogu nimel

eesistuja

F. Frattini

[1] EÜT L 317, 15.12.2000, lk 3.

[2] EÜT L 317, 15.12.2000, lk 355.

[3] I Yaondé konventsioon Euroopa Ühenduse ja selle liikmesriikide ning assotsieerunud Aafrika riikide ja Madagaskari vahel, 1963 (EÜT 93, 11.6.1964, lk 1431/64).

[4] II Yaondé konventsioon Euroopa Ühenduse ja selle liikmesriikide ning assotsieerunud Aafrika riikide ja Madagaskari vahel, 1969 (EÜT L 282, 28.12.1970, lk 2).

[5] Esimene Lomé konventsioon Euroopa Ühenduse ning Aafrika, Kariibi mere ja Vaikse ookeani piirkonna riikide (AKV) vahel, 1975 (EÜT L 25, 30.1.1976, lk 2).

[6] Teine Lomé konventsioon Euroopa Ühenduse ning Aafrika, Kariibi mere ja Vaikse ookeani piirkonna riikide (AKV) vahel, 1980 (EÜT L 347, 22.12.1980, lk 1).

[7] Kolmas Lomé konventsioon Euroopa Ühenduse ning Aafrika, Kariibi mere ja Vaikse ookeani piirkonna riikide (AKV) vahel, 1985 (EÜT L 86, 31.3.1986, lk 1).

--------------------------------------------------